KIRJALLINEN KYSYMYS E-2363/99

esittäjä(t): Alexander de Roo (Verts/ALE) komissiolle

(13. joulukuuta 1999)

Aihe: Lyijyakkujen jatkokäsittely

Onko komissio tietoinen Milieudefensie -lehden syyskuun 1999 numerossa olleesta myrkyllisiä jätteitä (Giftige afdankertjes) koskevasta kirjoituksesta, jossa käsitellään vanhojen lyijyakkujen vientiä 40 000 tonnin edestä Alankomaista Belgiaan ja Ranskaan (83 prosenttia Belgiaan ja 16 prosenttia Ranskaan)?

Alankomaiden asunto-, aluesuunnittelu- ja ympäristöministeriö antoi vielä vuoden 1999 keväällä luvan viedä 2 500 tonnia lyijyakkuja Brysselissä toimivaan FMM -kierrätyslaitokseen. Le Soir Illustré -lehden mukaan FMM on suurin saasteiden levittäjä Brysselin Anderlechtin kunnassa. Laitoksen edustalta otetussa maanäytteessä todettiin 20 prosentin lyijypitoisuus. Le Soir Illustré:n toimittaja J.-M. Veszely kirjoittaa, että suodattimia ei vaihdeta ajoissa, vedenpuhdistus ei toimi kunnolla ja sen kapasiteetti on heikko, seisotusallas on jatkuvasti täynnä ja rikkihappo menee denaturoinnin jälkeen suoraan viemäriin ja että uudelleenkäytöstä ei siis ole kyse.

Neuvoston asetuksen (ETY) N:o 259/93 Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta(1) B luvun 6 artiklan 5 kohdan mukaan laitoksessa on oltava riittävät tekniset välineet kyseessä olevasta jätteestä hyödyntämiseksi sellaisissa olosuhteissa, joista ei ole vaaraa ihmisten terveydelle eikä ympäristölle.

Katsooko komissiokin, että tässä laitoksessa ei ole asetuksen mukaisia riittäviä teknisiä välineitä?

Mihin toimiin komissio aikoo ryhtyä näiden toimien lopettamiseksi tai tarvittaessa niiden ehkäisemiseksi?

(1) EYVL L 30, 6.2.1993, s. 1.

Margot Wallströmin komission puolesta antama vastaus

(17. tammikuuta 2000)

Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun neuvoston asetuksen (ETY) N:o 259/9 6 artiklan 5 kohdan neljännessä luetelmakohdassa noudatetaan jätteistä 5 päivänä heinäkuuta annetun neuvoston direktiivin 75/442/ETY(1) 4 artiklassa säädettyä ympäristön kannalta järkevää jätteiden hyödyntämistä koskevaa yleisperiaatetta. Viimeksi mainitussa artiklassa jäsenvaltioita velvoitetaan toteuttamaan tarvittavat toimenpiteet sen varmistamiseksi, että jätteet hyödynnetään ja käsitellään vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle. Tämän artiklan täytäntöönpanemiseksi direktiivissä säädetään, että kaikkien hyödyntämistä harjoittavien laitosten on hankittava lupa. Vaarallisista jätteistä 12 päivänä joulukuuta 1991 annetun neuvoston direktiivin 91/689/ETY(2) mukaisesti lupavaatimus voidaan korvata myös pelkällä rekisteröinnillä, jos tietyt ehdot täyttyvät. Yksi ehdoista on, että jätelajien ja -määrien ja hyödyntämismenetelmien on oltava sellaisia, että direktiivin 75/442/ETY 4 artiklassa mainitut edellytykset täyttyvät. Jos jäsenvaltio haluaa käyttää mahdollisuutta korvata lupavaatimus pelkällä rekisteröinnillä, sen on ilmoitettava tästä komissiolle. Komissio ei ole saanut Belgian viranomaisilta tällaista ilmoitusta.

Komissiolla ei ole minkäänlaista tietoa siitä, millä ehdoilla lyijyakkuja hyödynnetään parlamentin jäsenen mainitsemalla kierrätyslaitoksella. Komissio pyytää Belgian viranomaisia toimittamaan tietoja, joiden perusteella se päättää, onko tarpeellista toteuttaa asiaa koskevia lisätoimenpiteitä.

(1) EYVL L 194, 25.7.1975.

(2) EYVL L 377, 31.12.1991.